b"\n_START_ARTICLE_\nBloodbath\n_START_SECTION_\nHistorie\n_START_PARAGRAPH_\nEt \xc3\xa5r etter oppstarten slapp bandet, som da bestod av Mikael \xc3\x85kerfeldt (Opeth) p\xc3\xa5 vokal, Dan Swan\xc3\xb6 (Edge of Sanity, Nightingale, osv.) p\xc3\xa5 trommer, Anders \xc2\xabBlakkheim\xc2\xbb Nystr\xc3\xb6m (Katatonia, Diabolical Masquerade) p\xc3\xa5 gitar og Jonas Renkse (Katatonia, October Tide) p\xc3\xa5 bass, sin f\xc3\xb8rste EP; Breeding Death, oppfulgt to \xc3\xa5r senere med deres f\xc3\xb8rste album: Resurrection Through Carnage._NEWLINE_I 2004 sa Mikael \xc3\x85kerfeldt fra seg vokalistplassen i Bloodbath for \xc3\xa5 fokusere p\xc3\xa5 sitt hovedband Opeth. Erstatteren ble Peter T\xc3\xa4gtgren (Hypocrisy). Videre gikk Dan Swan\xc3\xb6 fra \xc3\xa5 spille trommer til \xc3\xa5 spille gitar. Swan\xc3\xb6s erstatter ble Martin 'Axe' Axenrot (Witchery, Satanic Slaughter og senere Opeth). Bandet gikk n\xc3\xa5 fra \xc3\xa5 v\xc3\xa6re sisteprioritet til noe mer seri\xc3\xb8st. Bandets andre album, Nightmares Made Flesh, ble sluppet i Europa i september 2004._NEWLINE_I februar 2005 forlot T\xc3\xa4gtgren bandet. Samme \xc3\xa5r ble Mikael \xc3\x85kerfeldt med bandet p\xc3\xa5 scenen for en enkelt konsert p\xc3\xa5 Tysklands Wacken Open Air-festival. Etter konserten ble det holdt vokalist-audition, men ingen passende vokalister ble funnet. I 2006 forlot Swan\xc3\xb6 bandet p\xc3\xa5 grunn av mangel p\xc3\xa5 tid, men ogs\xc3\xa5 av musikalske grunner._NEWLINE_30. januar 2008 ble det annonsert via bandets hjemmeside at Mikael \xc3\x85kerfeldt igjen ville ta plassen som vokalist. En ertsatter for Dan Swan\xc3\xb6, Per Eriksson (ex-21 Lucifer, ex-Genocrush Ferox), ble ogs\xc3\xa5 presentert. To m\xc3\xa5neder senere, i mars, ble bandets andre EP, Unblessing the Purity, sluppet. I 2008 ble ogs\xc3\xa5 opptak fra konserten i Tyskland sluppet p\xc3\xa5 CD og DVD under tittelen The Wacken Carnage. I tillegg kom bandets tredje album, The Fathomless Mastery, i butikkhyllene i oktober samme \xc3\xa5r. En video til sporet Hades Rising fra sistnevnte ble sluppet i mai 2009."